Proposta għal REGOLAMENT TAL-PARLAMENT EWROPEW U TAL-KUNSILL li jemenda ċerti Regolamenti fil-qasam tas-sajd u s-saħħa tal-annimali minħabba l-bidla tal-istatus tal-Majott fir-rigward tal-Unjoni /* COM/2013/0417 final - 2013/0191 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Permezz tad-Deċiżjoni 2012/419/EU[1], il-Kunsill Ewropew emenda l-istatus tal-Majott fir-rigward tal-Unjoni b’effett mill-1 ta’ Jannar 2014. Għaldaqstant, minn dik id-data l-Majott ma jibqax territorju barrani biex isir reġjun ultraperifiku skont l-Artikoli 349 u 355(1) TFUE. Il-liġi tal-Unjoni se tapplika għall-Majott mill-1 ta' Jannar 2014. Din il-proposta tqis it-talbiet kollha magħmula mill-awtoritajiet Franċiżi, li jkollhom l-acquis tal-Unjoni emendat permezz ta’ miżuri speċifiċi applikabbli għall-Majott f’oqsma differenti, bħas-sajd u s-saħħa tal-annimali. L-eżami tas-sitwazzjoni rigward il-Majott wera li huwa meħtieġ sabiex tiġi mħarsa s-sitwazzjoni bijoloġika sensittiva tal-ilmijiet tiegħu u għalhekk jinkludi l-ibħra madwar il-Majott fil-kamp ta’ applikazzjoni tar-Regolament (KE) Nru 850/98 tat-30 ta’ Marzu 1998 dwar il-konservazzjoni ta’ riżorsi tas-sajd permezz ta’ miżuri tekniċi għall-protezzjoni ta’ żgħar ta’ organiżmi tal-baħar. . F’ċerti aspetti, Franza tkun teħtieġ aktar żmien biex tikkonforma mal-acquis tal-Unjoni fir-rigward tal-Majott. Dan hu b’mod partikolari għar-reġistrazzjonji u l-obbligi tal-kontroll fil-qasam tas-sajd, sa fejn jikkonċerna ċerti bastimenti mxerrdin madwar il-gżira u mhux assoċjati ma’ sit ta’ nżul speċifiku. Fil-qasam tas-saħħa tal-annimali, jidher iġġustifikat li jingħata żmien addizzjonali biex jikkonforma mar-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002, billi l-Majott bħalissa ma għandux kapaċità industrijali għall-ipproċessar ta’ prodotti sekondarji tal-annimali. Fl-interess tas-sempliċità u t-tħaffif, ġie kkunsidrat espedjenti biex ma jirrikkorrix għal proposti individwali għal kull wieħed mill-atti kkonċernati iżda, fejn ikun legalment possibbli, li tpoġġi f’pakkett wieħed emendi għal diversi atti fi proposta waħda. L-emendi proposti fid-dokument preżenti jirrelataw kollha ma’ Regolamenti u jaqgħu fil-proċedura leġiżlattiva ordinarja (l-Artikoli 289(1) u 294 TFUE). 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-Kummissjoni ma għamlitx valutazzjoni tal-impatt. Madankollu, meta teżamina d-diversi kwistjonijiet u partikolarment it-talbiet magħmula minn Franza, kellha kuntatti ma’ rappreżentanti tal-awtoritajiet nazzjonali u reġjonali sabiex tevalwa aħjar il-bażi ta’ miżuri speċifiċi. 3. ELEMENTI LEGALI TAL-PROPOSTA Skont l-Artikolu 43(2) tat-TFUE, il-Parlament Ewropew u l-Kunsill għandhom is-setgħa li jiddefinixxu d-dispożizzjonijiet meħtieġa biex jintlaħqu l-għanijiet tal-politika komuni tas-sajd. Skont din il-bażi legali, qed jiġi propost li ssir emenda għal erba’ Regolamenti tal-Kunsill fl-oqsma tas-sajd, b’kunsiderazzjoni għas-sitwazzjoni partikolari tal-Majott kif miġbur hawn fuq u jistipula fid-dettall l-abbozzi premessi: - Ir-Regolament tal-Kunsill (KE) Nru 850/98 tat-30 ta’ Marzu 1998 sabiex jinkludi l-ibħra madwar il-Majott u li jkun ipprojbit l-użu ta’ purse-seines dwar ġlejjeb ta' tonn u ta' ħut fiż-żona sa 24 mil mil-linji ta’ bażi tal-gżira sabiex jiġu ppreservati ġlejjeb ta’ ħut migratorji kbar qrib il-gżira tal-Majott; - Ir-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura - Ir-Regolament tal-Kunsill (KE) Nru 2371/2002 tal-20 ta’ Diċembru 2002 sabiex jintroduċi miżuri speċifiċi fir-rigward ir-reġistru tal-flotta u r-reġim ta’ aċċess; - Ir-Regolament tal-Kunsill (KE) Nru 639/2004 tat-30 ta’ Marzu 2004 sabiex jintroduċi l-pjan tal-iżvilupp ippreżentat minn Franza lill-Kummissjoni għat-Tonn tal-Oċean Indjan (IOTC) bħala referenza għall-kapaċità tal-flotta rreġistrata fil-portijiet tal-Majott u li jippermetti lil Franza biex tiżdied il-flotta tagħha sal-objettivi ta’ dawn għall-pjan ta' żvilupp imsemmi; - Ir-Regolament tal-Kunsill (KE) Nru 1224/2009 tal-20 ta’ Novembru 2009 sabiex jiġi provvdut għal miżuri tranżitorji u derogi temporanji minn ċerti regoli li jikkonċernaw il-kontroll tal-bastimenti tas-sajd bil-għan li progressivament jikkonformaw mal-obbligi ta’ kontroll kollha tal-Unjoni u l-objettivi ta’ dak ir-Regolament. Skont l-Artikolu 168(4)(b) tat-TFUE, il-Parlament Ewropew u l-Kunsill huma intitolati li jiġu adottati miżuri fl-oqsma veterenarji u fitosanitarji, li jkollhom bħala l-objettiv dirett tagħhom il-ħarsien tas-saħħa pubblika; Skont din il-bażi legali, huwa propost li jiġi modifikat ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 sabiex jagħtu lil Franza perjodu tranżitorju ta’ ħames snin fir-rigward tal-Majott, li jippermettilha tistabbilixxi l-infrastruttura neċessarja għall-identifikazzjoni, l-immaniġġar, it-trasport, it-trattament u r-rimi tal-prodotti sekondarji mill-annimali. 4. IMPLIKAZZJONI BAĠITARJA Il-proposta ma għandha l-ebda impatt fuq il-baġit tal-Unjoni Ewropea. 2013/0191 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda ċerti Regolamenti fil-qasam tas-sajd u s-saħħa tal-annimali minħabba l-bidla tal-istatus tal-Majott fir-rigward tal-Unjoni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 43(2) u 168(4)(b) tiegħu, Wara li kkunsidraw il-proposta tal-Kummissjoni Ewropea, Wara li bagħtu l-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-opinjoni tal-Kumitat tar-Reġjuni[3], Filwaqt li jaġixxu skont il-proċedura leġiżlattiva ordinarja, Billi: (1) Permezz tad-Deċiżjoni 2012/419/EU[4], il-Kunsill Ewropew emenda l-istatus tal-Majott fir-rigward tal-Unjoni b’effett mill-1 ta’ Jannar 2014. Għaldaqstant, minn dik id-data l-Majott ma jibqax territorju barrani biex isir reġjun ultraperifiku skont l-Artikoli 349 u 355(1) TFUE. Il-liġi tal-Unjoni se tapplika għall-Majott mill-1 ta' Jannar 2014. Huwa xieraq li jkun hemm provvediment għal ċerti miżuri speċifiċi ġustifikati mis-sitwazzjoni partikolari tal-Majott f’għadd ta’ oqsma. (2) Fil-qasam tas-sajd u s-saħħa tal-annimali, ir-Regolamenti li ġejjin għandhom jiġu emendati. (3) Fir-rigward tar-Regolament tal-Kunsill (KE) Nru 850/98 tat-30 ta’ Marzu 1998 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar[5], l-ibħra madwar il-Majott għandhom ikunu inklużi fil-kamp ta' applikazzjoni ta’ dak ir-Regolament u l-użu ta’ purse-seines dwar ġlejjeb ta' tonn u ta' ħut fiż-żona sa 24 mil mil-linji ta’ bażi tal-gżira għandu jkun projbit sabiex ikunu ppreservati ġlejjeb ta’ ħut migratorji kbar qrib il-gżira tal-Majott. (4) Fir-rigward ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura[6], fid-dawl tal-iskemi frammentati ħafna u ta' marketing sottożviluppati tal-Majott, l-applikazzjoni tar-regoli dwar it-tikkettar ta’ prodotti tas-sajd jimponu fuq bejjiegħa bl-imnut piż li mhuwiex proporzjonat mal-informazzjoni li għandu jkun trasmess lill-konsumatur. Għalhekk huwa xieraq li tiġi pprovduta deroga temporanja mir-regoli dwar l-ittikkettjar ta’ prodotti tas-sajd offruti għall-bejgħ lill-konsumatur aħħari fil-Majott. (5) Fir-rigward tal-Artikolu 15 tar-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd[7], miżuri speċifiċi għandhom jiġu introdotti fir-rigward ir-reġistru tal-flotta u s-sistema ta’ aċċess. (6) L-ewwel nett, parti importanti tal-flotta li ttajjar il-bandiera ta’ Franza u li topera mid-dipartiment Franċiż tal-Majott hija komposta minn bastimenti ta’ anqas minn disa' metri li huma mxerrda madwar il-gżira, ma għandhomx postijiet ta’ nżul speċifiċi u għad iridu jiġu identifikati, imkejla u attrezzati bl-għodda minima tas-sigurtà sabiex jiġu inklużi fir-reġistru tal-bastimenti tas-sajd tal-Unjoni; bħala konsegwenza, Franza ma tkunx tista' tispiċċa dan ir-reġistru sal-31 ta’ Diċembru 2016. Franza għandha, madankollu, tinstalla r-reġistru tal-flotta provviżorja li tiggarantixxi identifikazzjoni minima tal-bastimenti ta’ dan is-segment sabiex tiġi evitata l-proliferazzjoni ta’ bastimenti tas-sajd informali. (7) It-tieni nett, hu meħtieġ għall-ħarsien tal-qagħda sensittiva bijoloġika tal-ibħra madwar il-Majott u l-preservazzjoni tal-ekonomija lokali ta' dik il-gżira, b'kunsiderazzjoni tal-qagħda strutturali, soċjali u ekonomika tagħhom, biex jiġu limitati xi attivitajiet tas-sajd f'dawk l-ibħra għal bastimenti reġistrati fil-portijiet ta' dik il-gżira. (8) Fir-rigward tar-Regolament tal-Kunsill (KE) Nru 639/2004 tat-30 ta’ Marzu 2004 dwar l-amministrazzjoni tal-flotot tas-sajd reġistrati fir-reġjuni l-aktar periferiċi tal-Komunità[8], aspett partikolari tal-Majott hu li l-ebda għan ma ġie stabbilit għall-flotta tagħha skont ir-Regolament (KE) Nru 2371/2002 li jirreferi għall-Programm ta’ Gwida Pluriennali 1997-2002. Mil-lat ta’ konservazzjoni tar-riżorsi tas-sajd, huwa xieraq li tiffriża l-kapaċità tas-sajd tal-flotot fil-livelli attwali, speċjalment għas-segment ta’ bastimenti kbar b’kapaċità kbira tas-sajd. Madankollu, għal bastimenti iżgħar, fid-dawl tal-fatt li Franza ppreżentat lill-Kummissjoni għat-Tonn tal-Oċean Indjan (IOTC) pjan ta’ żvilupp li jindika l-evoluzzjoni mistennija tal-flotta bbażata fil-Majott, li l-ebda parti kontraenti tal-IOTC, inkluża l-Unjoni, ma oġġezzjonat għalih, huwa xieraq li l-għanijiet ta’ dak il-pjan jintużaw bħala livelli ta’ referenza għall-kapaċità tal-flotta rreġistrati fil-portijiet tal-Majott u li jippermettu lil Franza biex tiżdied il-flotta tagħha biex tissodisfa l-objettivi tal-pjan ta’ żvilupp tagħha. (9) Fir-rigward ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002[9], (ir-Regolament dwar prodotti sekondarji tal-annimali), għandu jiġi nnotat li l-Majott ma għandux kapaċità industrijali għall-ipproċessar ta' prodotti sekondarji tal-annimali. Huwa għalhekk xieraq li jippermetti lil Franza perjodu ta’ ħames snin sabiex tiġi stabbilita l-infrastruttura meħtieġa għall-identifikazzjoni, l-immaniġġar, it-trasport, it-trattament u r-rimi ta’ prodotti sekondarji tal-annimali fil-Majott f’konformità sħiħa mar-Regolament (KE) Nru 1069/2009. (10) Fir-rigward ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006[10] , jidher li Franza mhux se tkun f'pożizzjoni li tkun konformi mal-obbligi kollha tal-Unjoni għas-segment "il-Majott. Speċi pelaġiċi u tal-qiegħ. Tul < 9 m" tal-flotta tal-Majott sad-data li fiha l-Majott isir reġjun ultraperiferiku. Il-bastimenti ta’ dak is-segment, imxerrdin madwar il-gżira, ma jkollhomx postijiet ta’ nżul speċifiċi u għad iridu jiġu identifikati. Barra minn hekk, huwa meħtieġ li jitħarrġu s-sajjieda u kontrolluri u li jistabbilixxu infrastruttura amministrattiva u fiżika xierqa. Għalhekk huwa meħtieġ li tiġi pprovduta deroga temporanja minn ċerti regoli li jikkonċernaw il-kontroll ta’ bastimenti tas-sajd u l-karatteristiċi tagħhom, l-attivitajiet tagħhom fuq il-baħar, l-apparat tagħhom u l-qabdiet tagħhom fl-istadji kollha mill-bastiment għas-suq fir-rigward ta’ dak is-segment tal-flotta. Madankollu, sabiex tissodisfa mill-anqas xi wħud mill-aktar objettivi importanti tar-Regolament (KE) Nru 1224/2009, Franza għandha tistabbilixxi sistema nazzjonali ta’ kontroll li jippermettilha tikkontrolla u tissorvelja l-attivitajiet ta’ dak is-segment tal-flotta u sabiex tosserva l-obbligi ta’ rappurtar internazzjonali tal-Unjoni. (11) Ir-Regolamenti (KE) Nru 850/98, (KE) Nru 104/2000, (KE) Nru 2371/2002, (KE) Nru 639/2004, (KE) Nru 1069/2009 u (KE) Nru 1224/2009 għandhom għalhekk jiġu emendati kif meħtieġ, ADOTTAW DAN IR-REGOLAMENT: Artikolu 1 Emendi għar-Regolament (KE) Nru 850/98 Ir-Regolament (KE) Nru 850/98 huwa b’dan emendat kif ġej: (1) Fl-Artikolu 2(1) il-punt (h) għandu jinbidel b’dan li ġej: "(h) Ir-Reġjun 8: L-ibħra kollha barra mix-xtut tad-dipartimenti Franċiżi ta' Réunion u l-Majott li jaqgħu taħt is-sovranità jew il-ġurisdizzjoni ta' Franza."; (2) L-Artikolu 34a li ġej jiddaħħal wara l-Artikolu 34: "Artikolu 34a Restrizzjonijiet fuq attivitajiet tas-sajd fiż-żona ta' 24 mil madwar il-gżira tal-Majott Bastimenti għandhom ikunu projbiti milli jużaw xi purse-seines dwar ġlejjeb ta' tonn u ta' ħut fiż-żona sa 24 mil mil-linji ta’ bażi tal-gżira tal-Majott, imkejla mil-linji bażi fejn huma mkejla l-ibħra territorjali. Artikolu 2 Emendi għar-Regolament (KE) Nru 104/2000 Fl-Artikolu 4 tar-Regolament (KE) Nru 104/2000, il-paragrafu 3a li ġej għandu jiddaħħal wara l-paragrafu 3: "3a. Sas-16 ta’ Diċembru 2016, il-paragrafi 1, 2 u 3 ma għandhomx japplikaw għal prodotti offruti għall-bejgħ lill-konsumatur aħħari fil-Majott.” Artikolu 3 Emendi għar-Regolament (KE) Nru 2371/2002 Ir-Regolament (KE) Nru 2371/2002 huwa b’dan emendat kif ġej: (1) Fl-Artikolu 15, jiżdiedu l-paragrafi 5 u 6 li ġejjin: 5. Permezz ta' deroga mill-paragrafu 1, Franza għandha tkun eżentata sal-31 ta’ Diċembru 2016 mill-obbligu li tinkludi fir-reġistru tagħha ta’ bastimenti tas-sajd tal-Unjoni dawk il-bastimenti li huma anqas minn disa' metri f'tul totali u li joperaw mill-Majott. 6. Sal-31 ta’ Diċembru 2016, Franza għandha żżomm reġistru provviżorja ta’ bastimenti tas-sajd li huma anqas minn disa' metri f'tul totali u li joperaw mill-Majott. Dak ir-reġistru għandu jinkludi, għal kull bastiment, mill-inqas l-isem, it-tul totali tiegħu u kodiċi ta’ identifikazzjoni.” (2) L-Artikolu 18a li ġej jiddaħħal wara l-Artikolu 18: "Artikolu 18a Il-Majott B’deroga mill-Artikolu 17, fl-ibħra sa 100 mil nawtiku mil-linji ta’ bażi tal-Majott, Franza tista’ tillimita s-sajd għal bastimenti tas-sajd irreġistrati fil-portijiet tal-Majott, jew fir-reġistru tal-bastimenti tal-Unjoni jew f’reġistru provviżorju msemmija fl-Artikolu 15(6), ħlief għal bastimenti tal-Unjoni li, fi żmien sentejn li jippreċedu l-1 ta’ Jannar 2014, jistadu f’dawk l-ilmijiet għal mill-inqas 40 jum sakemm dawn ma jaqbżux l-isforz tas-sajd eżerċitat tradizzjonalment.” Artikolu 4 Emendi għar-Regolament (KE) Nru 639/2004 Fir-Regolament (KE) Nru 639/2004, l-Artikolu 1a li ġej huwa mdaħħal wara l-Artikolu 1: “Artikolu 1a Flotta tal-Majott 1. B’deroga mill-Artikolu 1(1)(a), il-livelli ta’ referenza għal bastimenti tas-sajd irreġistrati fil-portijiet tal-Majott, jew fir-reġistru tal-bastimenti tal-Unjoni jew f’reġistru provviżorju msemmija fl-Artikolu 15(6) tar-Regolament (KE) Nru 2371/2002, għandha tkun il-kapaċità ta’ dik il-flotta fil-31 ta’ Diċembru 2013. Madankollu, għall-bastimenti tas-sajd li huma bejn tmien metri u 12-il metru f'tul totali u jużaw il-konzijiet u bastimenti tas-sajd li huma anqas minn disa' metri tul totali, il-livell ta’ referenza għandu jkun il-kapaċità prevista fil-pjan ta’ żvilupp ppreżentata minn Franza lill-Kummissjoni tat-Tonn tal-Oċean Indjan fis-7 ta’ Jannar 2011. 2. Permezz ta’ deroga mill-Artikolu 13 tar-Regolament (KE) Nru 2371/2002, Franza għandha tiġi awtorizzata li tintroduċi kapaċità ġdida fis-segmenti tal-flotta ddefiniti għal bastimenti tas-sajd li huma bejn tmien metri u 12-il metru f'tul totali u jużaw il-konzijiet u bastimenti tas-sajd li huma anqas minn disa' metri f'tul totali mingħajr l-irtirar ta’ kapaċità ekwivalenti.” Artikolu 5 Emendi għar-Regolament (KE) Nru 1069/2009 Fir-Regolament (KE) Nru 1069/2009, l-Artikolu 56 jinbidel b'li ġej: "Artikolu 56 Id-dħul fis-seħħ Dan ir-Regolament għandu jidħol fis-seħħ fl-20 jum wara dik tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan japplika mill-4 ta’ Marzu 2011. Madankollu, l-Artikolu 4 għandu japplika b'effett mill-1 ta' Jannar 2019. Prodotti sekondarji tal-annimali u prodotti derivati ġġenerati fil-Majott qabel l-1 ta’ Jannar 2019 għandhom jintremew skont l-Artikolu 19(1)(b). Dan ir-Regolament għandu jorbot fl-intier tiegħu u japplika direttament fl-Istati Membri kollha. Artikolu 6 Emendi għar-Regolament (KE) Nru 1224/2009 Fir-Regolament (KE) Nru 1224/2009, l-Artikolu 2a li ġej huwa mdaħħal wara l-Artikolu 2: "Artikolu 2a L-applikazzjoni tas-sistema ta’ kontroll tal-Komunità għal ċerti segmenti tal-flotta tad-dipartiment extrakontinentali Franċiż tal-Majott 1. Sal-31 ta’ Diċembru 2016, l-Artikolu 5(3) u l-Artikoli 6, 8, 41, 56, minn 58 sa 62, 66, 68 u 109 mhux se japplikaw għal Franza fir-rigward tal-bastimenti tas-sajd li huma inqas minn disa' metri f'tul totali u joperaw mill-Majott, l-attivitajiet tagħhom u l-qbid tagħhom. 2. Sal-1 ta’ Jannar 2014, Franza għandha tistabilixxi skema nazzjonali ta' kontroll applikabbli għal bastimenti tas-sajd li huma anqas minn disa' metri f'tul totali u li joperaw mill-Majott. Dik l-iskema għandha tkun konformi ma’dawn ir-rekwiżiti li ġejjin: (a) awtorità waħda, li tinsab fil-Majott, għandha tikkoordina l-attivitajiet tal-kontroll tal-awtoritajiet lokali kollha; (b) il-kontroll, is-spezzjoni u l-infurzar għandhom isiru fuq bażi mhux diskriminatorja; (c) l-iskema għandha tiżgura l-kontroll tal-qbid tal-ispeċijiet suġġetti għal ġestjoni taħt il-Kummissjoni tal-Oċean Indjan tat-Tonn u ta’ speċijiet suġġetti għal protezzjoni; (d) l-iskema għandha tiżgura l-kontroll tal-aċċess għal ilmijiet madwar il-Majott, b’mod partikolari f’oqsma suġġetti għal restrizzjonijiet tal-aċċess applikabbli għal ċerti segmenti tal-flotta; (e) l-iskema għandha tistabbilixxi bħala prijorità l-objettiv ta’ mmappjar tal-attivitajiet tas-sajd madwar il-gżira bil-għan li jitħejjew ir-raġunijiet għal azzjoni mmirata f’termini ta’ kontroll. (3) Sat-30 ta’ Settembru 2014 Franza għandha tippreżenta lill-Kummissjoni pjan ta’ azzjoni li jistipula l-miżuri li għandhom jittieħdu sabiex tkun żgurata l-implimentazzjoni sħiħa tar-Regolament (KE) Nru 1224/2009 mill-1 ta’ Jannar 2017 dwar il-bastimenti tas-sajd li huma anqas minn disa' metri f'tul totali u joperaw mid-dipartiment Franċiż tal-Majott. Il-pjan ta’ azzjoni għandu jkun is-suġġett ta’ djalogu bejn Franza u l-Kummissjoni. Franza għandha tieħu l-miżuri kollha meħtieġa biex timplimenta dak il-pjan ta’ azzjoni." Artikolu 7 Id-dħul fis-seħħ Dan ir-Regolament għandu jidħol fis-seħħ fl-20 jum wara dik tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 204, 31.7.2012, p. 131. [2] ĠU C , , p. . [3] ĠU C , , p. . [4] ĠU L 204, 31.7.2012, p. 131. [5] ĠU L 125, 27,4.1998, p. 1. [6] ĠU L 17, 21.1.2000, p. 22. [7] ĠU L 320, 5,12.2001, p. 7. [8] ĠU L 102, 7.4.2004, p. 9. [9] ĠU L 300, 14.11.2009, p. 1. [10] ĠU L 343, 22.12.2009, p. 1.